গোয়েন্দাদের প্রাথমিক জিজ্ঞাসাবাদে বায়েজিদ জানায়, ইমামের দূরসম্পর্কের চাচাতো ভাই হলেন মালয়েশিয়া প্রবাসী  জনৈক আবদুর রহিম সর্দার। তারই পরিকল্পনায় ভাড়াটে খুনি দিয়ে পরিকল্পিতভাবে ইমামকে খুন করা হয়। ডিবি ডিসি মো. মনিরুল ইসলাম বলেন, খুন করার আগে ও পরে খুনিরা একসঙ্গে রেস্টুরেন্টে খাবার খায়। তিনি বলেন, হাজী আবদুর রহিম সর্দার ও তার ব্যবসার এ দেশীয় ম্যানেজার নাজিম উদ্দিনসহ ৫-৬ জনের সহযোগিতায় এ হত্যাকাণ্ড ঘটায়। তিনি বলেন, চাচাতো ভাইদের বিরোধপূর্ণ একটি লবণের কারখানার মীমাংসা করেছিলেন ইমাম এসহাক। ওই মীমাংসাই তার জন্য কাল হয়ে দাঁড়ায়। গোয়েন্দা কর্মকর্তারা জানান, চট্টগ্রামে ফাহাদ সল্ট নামে একটি লবণের কারখানা আছে। কারখানাটির  মালিক ইলিয়াস নামে ইমামের এক চাচাতো ভাই। কয়েক বছর আগে ইলিয়াস ওই কারখানাটি ১ কোটি ৩৫ লাখ টাকায় আবদুর রহিমের কাছে বিক্রি করে দেয়। তবে তার নামে কারখানার কোন রেজিস্ট্রেশন ও কাগজপত্র করে দেয়নি। এ অবস্থায় দেড় বছর কারখানাটি চালিয়ে বিশাল অঙ্কের লোকসানের মুখে পড়ে রহিম। এর মধ্যে কারখানার বিপরীতে বিভিন্ন ব্যাংক থেকে বিশাল অঙ্কের ঋণও গ্রহণ করে। কাগুজে মালিক ইলিয়াস। তাই ইলিয়াসের নামেই ওই ঋণ জমা হয়। এ নিয়ে দুজনের মধ্যে দ্বন্দ্ব দেখা দেয়।